CINNEADH (AE) 2022/1222 ÓN gCOMHAIRLE

an 12 Iúil 2022

maidir leis an seasamh atá le glacadh thar ceann an Aontais Eorpaigh i dTionól Aontas Speisialta Liospóin

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207, i gcomhar le hAirteagal 218(9) de,

Ag féachaint don togra ón gCoimisiún Eorpach,

De bharr an mhéid seo a leanas:

Is Páirtí Conarthach é an tAontas Eorpach (“an tAontas”) in Acht na Ginéive de Chomhaontú Liospóin i dtaca le hAinmniúcháin Tionscnaimh agus Tásca Geografacha (1) (“Acht na Ginéive”), a tháinig i bhfeidhm an 26 Feabhra 2020. De bhun Airteagal 21 d’Acht na Ginéive, is comhaltaí iad na Páirtithe Conarthacha ann den Aontas Speisialta (“an tAontas Liospóin”) a bunaíodh le Comhaontú Liospóin maidir le hAinmniúcháin Tionscnaimh a Chosaint agus maidir lena gClárú go hIdirnáisiúnta (“an Comhaontú Liospóin”). De bhun Airteagal 22(2)(a)(iii) d’Acht na Ginéive, tá na Rialacháin faoi Acht na Ginéive le leasú ag Tionól Aontas Liospóin.

Le linn Thionóil Ghinearálta na hEagraíochta Domhanda um Maoin Intleachtúil (EDMI) ón 14 go dtí an 22 Iúil 2022, iarrfar ar Thionól Aontas Liospóin leasuithe a ghlacadh ar na Comhrialacháin.

Sa cheathrú seisiún aici, a bhí ar siúl sa Ghinéiv ón 14 go dtí an 16 Meitheamh 2022, mhol an Mheitheal um Fhorbairt Chóras Liospóin (“an Mheitheal Liospóin”) do Thionól Aontas Liospóin go nglacfaí leasuithe éagsúla ar na Comhrialacháin, mar a mhol Rúnaíocht EDMI agus arna modhnú ag Meitheal Liospóin.

Le leasú atá beartaithe ar Riail 8(1)(ii) de na Comhrialacháin chuirfí teorainn leis na táillí i gcás roinnt modhnuithe a cuireadh isteach san iarraidh chéanna go 800 CHF. Chuirfeadh sé sin le mealltacht Chóras Liospóin, agus inbhuanaitheacht airgeadais an chórais á caomhnú ag an am céanna.

Le leasú atá beartaithe ar Riail 9(1)(c) de na Comhrialacháin, shoiléireofaí go bhfuil feidhm ag an bprionsabal ginearálta a leagtar amach inti maidir le gach diúltú a fhaightear i gcomhréir le Riail 9(1)(b), ar ceart é a léamh in éineacht le Riail 9(1)(c).

Leis na leasuithe atá beartaithe ar Riail 15(1)(i) agus (ii) de na Comhrialacháin, chuíchóireofaí an nós imeachta maidir leis an iarraidh ar mhodhnú a iontráil arna cur faoi bhráid Bhiúró Idirnáisiúnta EDMI.

Leis an moladh Riail 15(1)(vi) a scriosadh agus leis an leasú atá beartaithe ar Riail 16(2) de na Comhrialacháin, d’áiritheofaí, sa chás ina ndéanfar tréigean a mhéid a bhaineann le Riail 6(1)(d) a tharraingt siar, a bhaineann le neamhrialtacht i ndáil le ceanglas atá bunaithe ar fhógra arna thabhairt faoi Riail 5(3) nó (4), nó maidir le dearbhú arna dhéanamh faoi Airteagal 7(4) d’Acht na Ginéive, nach gá a thuilleadh táille a íoc le haghaidh modhnú. I gcás tréigean faoi Riail 6(1)(d), beidh tarraingt siar an tréigin faoi réir an neamhrialtacht a cheartú.

Ba cheart do na leasuithe atá beartaithe ar na Comhrialacháin teacht i bhfeidhm an 1 Eanáir 2023, agus ba cheart dóibh na nósanna imeachta faoi Chóras Liospóin a shimpliú agus a chuíchóiriú agus soiléireacht níos mó a thabhairt dá úsáideoirí, rud a rachaidh le leas úsáideoirí, thairbhithe agus gheallsealbhóirí Chóras Liospóin san Aontas Eorpach.

Ina theannta sin, agus aird á tabhairt ar na seasaimh a chuir na toscaireachtaí in iúl ag an gceathrú seisiún de Mheitheal Liospóin a mhéid a bhaineann le Riail 5(4) de na Comhrialacháin, agus mar chuid de na conclúidí ó chruinniú na Meithle, d’iarr an Cathaoirleach ar thoscaireacht an Aontais togra i scríbhinn a chur faoi bhráid na Meithle in am trátha lena bhreithniú ag an gcéad seisiún eile den Mheitheal.

Is iomchuí an seasamh atá le glacadh thar ceann an Aontais i dTionól Aontas Liospóin a bhunú,

TAR ÉIS AN CINNEADH SEO A GHLACADH:

Airteagal 1

Is é an seasamh atá le glacadh thar ceann an Aontais i gcruinniú Thionól Aontas Liospóin faoi chuimsiú Thionóil Ghinearálta EDMI ón 14 go dtí an 22 Iúil 2022 tacaíocht a thabhairt do ghlacadh na leasuithe ar na Comhrialacháin mar a leagtar amach i roinn 1 den Iarscríbhinn a ghabhann leis an gCinneadh seo.

Féadfaidh ionadaithe an Aontais teacht ar chomhaontú freisin maidir le modhnuithe ar na leasuithe atá beartaithe, ar choinníoll nach n-athróidh siad an tsubstaint go mór.

Le linn ullmhúcháin don chéad seisiún eile de Mheitheal Liospóin, cuirfidh an tAontas togra i scríbhinn faoi bhráid Rúnaíocht EDMI ina molfar leasuithe ar Riail 5 de na Comhrialacháin, mar a leagtar amach i roinn 2 den Iarscríbhinn a ghabhann leis an gCinneadh seo.